## Rješenje kojim se ukida Rješenje Agencije od 5. listopada 2006. godine, klasa: UP/I-041-02/06-01/106, urbroj: 326-321/06-1 te se nalaže Središnjoj depozitarnoj agenciji d.d. da izvrši prijenos vlasništva s računa prenositelja na račun stjecatelja,...

### NN 132/2006 (6.12.2006.), Rješenje kojim se ukida Rješenje Agencije od 5. listopada 2006. godine, klasa: UP/I-041-02/06-01/106, urbroj: 326-321/06-1 te se nalaže Središnjoj depozitarnoj agenciji d.d. da izvrši prijenos vlasništva s računa prenositelja na račun stjecatelja,...

# Hrvatska agencija za nadzor financijskih usluga

**2993**

Sukladno odredbama članka 15. stavak 2. i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
odredbi članka 15. stavak 2. Zakona o tržištu vrijednosnih papira (»Narodne
novine« br. 84/02), u predmetu utvrđivanja zakonitosti stjecanja vrijednosnih
papira izdavatelja Montmontaža d.d. Zagreb, Uprava Hrvatske agencije za nadzor
financijskih usluga je, na sjednici održanoj 30. studenoga 2006. godine,
donijela

## RJEŠENJE

I. Ovim Rješenjem ukida se Rješenje Agencije od 5. listopada 2006.godine, klasa:
UP/I-041-02/06-01/106, urbroj: 326-321/06-1 te se nalaže Središnjoj depozitarnoj
agenciji d.d. da izvrši prijenos vlasništva s računa prenositelja na račun
stjecatelja, a na temelju transakcija sklopljenih na Zagrebačkoj burzi d.d. koje
se odnose na trgovinu vrijednosnim papirom izdavatelja Montmontaža d.d. Zagreb,
oznake MMTZ-R-A na dane 3., 4., i 5. listopada 2006., što je bilo naloženo
predmetnim Rješenjem.
II. Nalaže se Središnjoj depozitarnoj agenciji da o učinjenom iz točke I. ovog
rješenja bez odgode obavijesti Agenciju.
III. Ovo Rješenje objavit će se u »Narodnim novinama«.

```
Obrazloženje
```

Dana 5. listopada 2006. Hrvatska agencija za nadzor financijskih usluga (dalje:
Agencija) donijela je Rješenje, klasa: UP/I-041-02/06-01/106, urbroj:
326-321/06-1, kojim se naložilo Središnjoj depozitarnoj agenciji d.d. da
obustavi sve radnje prijenosa vlasništva sa računa prenositelja na račun
stjecatelja, a na temelju svih transakcija sklopljenih na Zagrebačkoj burzi d.d.
3., 4. i 5. listopada 2006. godine, koje se odnose na trgovinu vrijednosnim
papirom oznake MMTZ-R-A izdavatelja Montmontaža d.d., u trajanju od 60 dana.
Hrvatska agencija za nadzor financijskih usluga u postupku nadzora utvrdila je
5. listopada 2006. godine, da je u trgovinskom razdoblju od 3. do 5. listopada
2006. došlo do porasta cijene dionica izdavatelja Montmontaža d.d. od 99%,
odnosno cijena navedenih dionica porasla je sa 18.100 kuna (29. rujna 2006.) na
36.000 kuna (5. listopada 2006.) Navedene transakcije upućivale su na osnovanu
sumnju da su obavljene s ciljem povećanja cijene toga vrijednosnog papira kako
bi se na taj način potaknuli drugi ulagatelji da kupe taj vrijednosni papir.
Člankom 108. Zakona o tržištu vrijednosnih papira («Narodne novine 84/02, dalje:
Zakon), propisano je da je radi sprečavanja stvaranja neistinite slike tržišta,
zabranjeno obavljati transakcije s vrijednosnim papirima radi toga da se poveća
cijena toga vrijednosnog papira te na taj način potaknu drugi ulagatelji da kupe
taj vrijednosni papir. Na temelju navedenog, Agencija je smatrala da su bili
ispunjeni uvjeti iz odredbe članka 15. stavka 2., 3. Zakona, te je bilo riješeno
kao u izreci rješenja od 5. listopada 2006.
Agencija je 5. listopada 2006. godine započela istraživati okolnosti trgovanja
vrijednosnim papirom Montmontaža d.d. burzovne oznake MMTZ-R-A na Zagrebačkoj
burzi.
Tijekom postupka nadzora Agencija je došla do saznanja da je broker-zaposlenik
brokerskog društva, koji je raspolagao povlaštenim informacijama o dionicama
izdavatelja Montmontaža d.d. (u smislu članka 105. Zakona), koristio podatke
koji predstavljaju poslovnu tajnu brokerskog društva.
S obzirom na navedeno, te na činjenicu da su postupkom nadzora izdvojene sporne
transakcije, Agencija smatra da je potrebno ukinuti Rješenje od 5. listopada
2006. kako bi se investitorima, za koje ne postoji sumnja o korištenju
povlaštenih informacija omogućilo raspolaganje njihovim novčanim sredstvima
odnosno vrijednosnicama.
Stoga je odlučeno kao u točkama I. i II. Izreke ovog Rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog rješenja.

Klasa: UP/I-041-02/06-01/106
Urbroj: 326-321/06-128
Zagreb, 30. studenoga 2006.

Predsjednik Uprave
**Ante Samodol**, v. r.

Rješenje, NN 132/2006-2993
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)